Meer as 200 000 NSFAS-aansoeke reeds ontvangDie nasionale skema vir finansiële bystand vir studente (NSFAS) het reeds 50 000 meer aansoeke ontvang in vergelyking met dieselfde periode verlede jaar, het NSFAS Sondag gesê. Uit die 216 758 aansoeke wat ontvang is sedert aansoeke vir 2020 op 1 September 2019 oopgemaak het, het slegs 10% van die studente aansoek gedoen vir tegniese en beroepsgerigte opleidingskolleges (TVET). “Dit is ŉ bewys dat ons as ŉ land nog nie TVET-opleiding en die betrokke noodsaaklikevaardigheidsontwikkeling geposisioneer het as ŉ belangrike keuse vir ons nasionale ontwikkelingsideale nie,” het NSFAS in ŉ verklaring gesê. NSFAS het die 216 758-merk gehaal binne slegs ses weke ná aansoeke oopgemaak het. Aansoeke is oop vir graad 9 tot graad 12-leerders en die naskoolse jeug wat in 2020 verder wil studeer met ŉ beurs van die staat. Meeste aansoeke is weer van KwaZulu-Natal, Gauteng en Limpopo ontvang. Min aansoeke is ontvang uit die Wes-Kaap en Noord-Kaap. NSFAS het sy pogings verdubbel in dié provinsies en het die samewerking bekom van provinsiale regerings. Die premier van die Vrystaat het NSFAS die afgelope week uitgenooi en daar is reeds beduidende vordering gemaak in dié provinsie. Meeste van die aansoekers is leerders wat reeds hul skoolloopbaan afgehandel het en by staatsuniversiteite wil studeer. “NSFAS oorweeg elke aansoek wat ons ontvang. Wanneer ŉ aansoek geprosesseer word, verifieer ons die inligting met die departement van binnelandse sake en die departement van maatskaplike ontwikkeling om ŉ volledige profiel te kry van elke aansoeker en sy familie. Ons neem die algehele huishoudelike inkomste en binnelandse sake- en maatskaplike welsynstatus in ag. Inligting oor jou skool en plaaslike munisipaliteit speel ŉ noodsaaklike rol in die 2020-aansoekstelsel,” het Randall Carolissen, administrateur by NSFAS, gesê. Dit is belangrik om aan die akademiese vereistes vir tersiêre onderrig te voldoen, aangesien studente slegs gefinansier word indien hulle vir hoër onderrig by ŉ goedgekeurde instansie geregistreer is. Aansoekers uit werkersklasfamilies wie se algehele huishoudelike inkomste minder is as R350 000 per jaar, kom in aanmerking vir ŉ staatsbeurs. Finansiering word egter eers bevestig of toegestaan sodra bewys van toelating tot ŉ hoëronderriginstansie verskaf word. Aansoekers met spesiale behoeftes of ŉ gebrek ontvang die hoogste prioriteit, tesame met begunstigdes van welsynstoelaes.